
बैनर :
रमेश सिप्पी एंटरटेनमेंट, टी-सीरिज सुपर कैसेट्स इंडस्ट्री लि.

निर्माता :
रमेश सिप्पी, भूषण कुमार, किशन कुमार

निर्देशक :
रोहन सिप्पी

कलाकार :
आयुष्मान खुराना, कुणाल रॉय कपूर, पूजा साल्वी, अभिषेक बच्चन (मेहमान कलाकार)


फ्रेंच फिल्म एप्रेस वूस का का नौटंकी साला हिंदी रिमेक है। निर्देशक रोहन सिप्पी ने रेस्तरां का बैकड्रॉप बदल कर थिएटर कर दिया है और भारतीय दर्शकों की रूचि के मुताबिक कुछ बदलाव‍ किए हैं। थिएटर का बैकड्रॉप फिल्म में महत्वपूर्ण भूमिका निभाता है क्योंकि फिल्म के लीड कलाकार रामायण को स्टेज पर प्ले करते हैं और इसे कहानी के साथ बहुत ही बढ़िया तरीके से जोड़ा गया है।

राम परमार उर्फ आरपी (आयुष्मान खुराना) थिएटर में रावण का रोल निभाता है, लेकिन रियल लाइफ में वह राम जैसा है। अपनी गर्लफ्रेंड के साथ वह लिव इन रिलेशनशिप में हैं और जरूरतमंदों की मदद में वह बहुत आगे रहता है।

मंदार लेले (कुणाल रॉय कपूर) को वह आत्महत्या करते देखता है तो उसे बचा लेता है और अपने घर लाता है। उसकी नानी के पुणे वाले घर ले जाता है। अस्पताल के बिल चुकाता है। अपने थिएटर में राम की भूमिका दिलवाता है।

मंदार का नंदिनी से ब्रेक अप हो गया है और वह उदास है। नंदिनी से आरपी मिलता है और कोशिश में लग जाता है कि नंदिनी और मंदार फिर एक हो जाएं। इस कोशिश में वह खुद नंदिनी को चाहने लगता है और उसे महसूस होता है कि रावण का किरदार निभाते-निभाते वह निजी जीवन में भी रावण बन गया है।

रोहन सिप्पी ने इस कहानी को हास्य की चाशनी में लपेट कर पेश किया है। निर्देशक के रूप में वे प्रभावित करते हैं। उन्होंने न केवल कलाकारों से अच्छा काम लिया है बल्कि हर दृश्य पर मेहनत भी की है। हालांकि ड्रामा स्टाइल में पेश करने का उनका यह तरीका जरूरी नहीं है कि सभी को अच्छाह लगे। साथ ही फिल्म की रफ्तार बेहद धीमी है, जिससे शुरुआती रीलों में थोड़ी बोरियत पैदा होती है, लेकिन जैसे ही इस धीमी रफ्तार से एक बार दर्शक तालमेल बैठा लेते हैं तो फिल्म धीरे-धीरे आनंद देने लगती है। थिएटर बैकड्रॉप का रोहन ने बेहतरीन उपयोग किया है और रियल लाइफ कैरेक्टर्स को रामायण के साथ बेहतरीन तरीके से जोड़ा है। फिल्म का क्लाइमेक्स थोड़ा फिल्मी, लेकिन अच्छा है।
1-बेकार, 2-औसत, 2.5-टाइमपास, 3-अच्छी, 4-बहुत अच्छी, 5-अद्भुत
जहां तक स्क्रीनप्ले का सवाल है तो उसमें कुछ किरदारों को ठीक से नहीं लिखा गया है। खासतौर पर नंदिनी का किरदार। उसका एक बॉयफ्रेंड ‍अतीत बन चुका है, दूसरा वर्तमान है और तीसरे के प्रति वह आकर्षित होती है जिसमें उसे अपना फ्यूचर नजर आता है। सभी उसका दिल जीतने की कोशिश करते हैं और वह इधर से उधर होती रहती है। आरपी और उसकी गर्लफ्रेंड के रिश्ते को भी ठीक से पेश नहीं किया गया है। राम का स्क्रीन टेस्ट, आरपी और चित्रा की रेस्तरां में मुलाकात, नंदिनी की बालकनी में आरपी का जाना और वहां मंदार का पहुंच जाना, आरपी-नंदिनी का किसिंग सीन, जैसे कुछ बेहतरीन दृश्य लिखे गए हैं जो दर्शकों को गुदगुदाते हैं।

फिल्म के सभी कलाकारों का अभिनय शानदार है। विकी डोनर से आयुष्मान खुराना ने उम्मीदें जगाईं और ‘नौटंकी साला’ में वे उन उम्मीदों पर खरे उतरें। उनका अभिनय एकदम नैसर्गिक है।

कुणाल राय कपूर ने एक आलसी और उनींदे इंसान का रोल बेहतरीन तरीके से किया। नंदिनी के रूप में पूजा साल्वी प्रभावित करती हैं, लेकिन उनका रोल ठीक से नहीं लिखा गया है। थिएटर के प्रोड्यूसर चंद्रा के रूप में संजीव भट्ट का अभिनय भी उल्लेखनीय है। अभिषेक बच्चन सिर्फ दोस्ती की खातिर चंद मिनटों के लिए फिल्म में दिखते हैं और उनका काम फिल्म से निकाल भी दिया जाए तो कोई भी फर्क नहीं पड़ेगा।

फिल्म का संगीत थीम के अनुरुप है। साडी गली और मेरा मन कहने लगा सुनने लायक हैं। मनोज लोबो का कैमरावर्क, फिल्म का आर्ट डायरेक्शन और बैकग्राउंड म्युजिक उल्लेखनीय हैं।

नौटंकी साला के स्क्रीनप्ले में एक शानदार फिल्म बनने की पूरी संभावना थी, जिसका पूरी तरह दोहन नहीं हो पाया, इसके बावजूद यह शानदार अभिनय, कॉमेडी और निर्देशन के कारण देखी जा सकती है।

सेंसर ‍सर्टिफिकेट : यूए * 2 घंटे 10 मिनट 16 सेकंड


बेकार, 2-औसत, 2.5-टाइमपास, 3-अच्छी, 4-बहुत अच्छी, 5-अद्भुत
